**Stortingets Næringskomité**

Oslo, 11.11.2021

**Innspill til endring av Prop. 1 S (2021-2022) fra Forskningsinstituttene**

Vi viser til Prop.1 S (2021-2022) og vårt skriftlige innspill av 21.oktober 2021 og oppfølgende notat av 26.oktober 2021 etter budsjetthøringen.

**Kutt i forskningsbevilgningene vil svekke Norges evne til omstilling**

Regjeringen foreslår i Prop. 1 S Tillegg 1 (2021–2022) et kutt i forskningsbevilgningene på 80 MNOK i forhold til Solberg-regjeringens budsjettforslag, som allerede var svakt. Mens resten av verden satser tungt på forskning for å greie grønn omstilling, foreslår regjeringen å redusere investeringen i forskning for karbonfangst og -lagring, bærekraftig transport og marine arter. Det i en tid hvor behovet er akutt for å utvikle og skalere løsninger i norsk næringsliv og offentlig sektor som kan gi oss et grønt skifte vi kan leve av.

De neste 10 årene blir avgjørende for hvilket samfunn vi overlater til kommende generasjoner. Skal vi greie å omstille norsk økonomi, skape et bærekraftig velferdssamfunn med mindre ulikhet, oppnå FNs bærekraftmål i 2030 og være klimanøytrale i 2050, kreves en kraftsatsing på forskning og innovasjon uten sidestykke i norsk historie. Og forskningsmidlene må fordeles i åpen konkurranse, slik at de beste miljøene kan konkurrere om å bringe fram de beste løsningene. Med dette budsjettforslaget blir Norges omstilling enda mer krevende.

**Havnasjonen Norge må forvalte ressursene bærekraftig**

Norske havnæringer bidrar vesentlig til BNP og står for omkring 70% av eksportverdien. Norges naturgitte fortrinn med store havområder og tilhørende ressursgrunnlag har over tid bidratt til at vi er kanskje verdens fremste havnasjon. Havnæringene sto bak en samlet verdiskaping på 694 milliarder kroner i 2019. Dette betyr at nesten 30 prosent av verdiskapingen i norsk næringsliv skapes i havnæringene. Det internasjonale Høynivåpanelet for en bærekraftig havøkonomi (Havpanelet) viser at det haster med å utvikle god havforvaltning verden over for å oppnå de miljømessige, økonomiske og sosiale målene i FNs 2030-bærekraftsagenda. Allerede i 2016 pekte OECD på at utviklingen av den fremtidige havøkonomien måtte utvikles i samspill med, og ikke på bekostning av havets økosystemer og tåleevne. Norge er blant de landene som har tatt sterkest eierskap til dette. Selv om vi på mange områder er verdensledende innen havforvaltning, er det fortsatt langt igjen før vi har tilstrekkelig kunnskap til å ta frem nye bærekraftige verdikjeder som utnytter det fulle potensialet i havets økosystemer i så stor skala at det gir betydelig verdiskapning nasjonalt og globalt.

Marin forskning og Ocean Space Centre er avgjørende faktorer for å utvikle og ta i bruk nødvendig kunnskap for grønn verdiskaping. Da må ikke investeringene svekkes.

Vi foreslår følgende på Næringsdepartementets budsjett:

* Kap. 920 Norges forskningsråd, Post 51 Tilskudd til marin forskning: Bevilgningen til marin forskning reduseres ikke med 15 MNOK som foreslått av regjeringen, men opprettholdes på 460,5 MNOK.
* Den foreslåtte kostnadsrammen for brukerutstyrsprosjektet til Ocean Space Centre (Prop. 1 S, side 190, kap. XVIII) økes med 500 MNOK.

Gitt at prosjektets tidsplan ikke endres, må ikke dette gi effekt for statsbudsjettet for 2022, men det må inngås forpliktelser for senere budsjettår, på samme måte som for de andre delene av prosjektet.

Bakgrunnen er at Solberg-regjeringens budsjettforslag inneholder 500 MNOK i oppstartbevilgning for Ocean Space Centre i 2022. Samtidig legges det i budsjettforslaget en kostnadsramme for prosjektet på 8,154 mrd kr. Slik vi forstår, reduseres styringsrammen med 1,017 mrd kr sammenlignet med KS2. Det vil i så fall innebære at to viktige laboratorier ikke har finansiering til bygningsmasse, og at de samme bare har finansiering til halvparten av det nødvendige forskningsutstyret. Regjeringen Støre har ikke foreslått å korrigere dette.

Vi stiller oss gjerne til disposisjon for dialog om forskning og innovasjon knyttet til komiteens ansvarsområder.

Vennlig hilsen

*Agnes Landstad*

Daglig leder FFA